钦定古今图书集成/明伦汇编/氏族典/第240卷 > 张茂昭
## 钦定古今图书集成/明伦汇编/氏族典/第240卷 > 张茂昭

按《唐书张孝忠传》：孝忠子茂昭，本名昇云，德宗时赐
今名。字丰明，少沉毅，颇通书传。孝忠时累擢检校工
部尚书。孝忠卒，帝拜邕王谅为义武军节度大使，以
茂昭为留后，封延德郡王。后二年，为节度使。久之，入
朝，为帝从容言河朔事，帝竦听曰：“恨见卿晚。”诏其子
克礼尚晋康郡主。方倚之，经置北方，会崩。故茂昭每
入临，辄哀不自胜。顺宗立，进同中书门下平章事，复
遣之镇，赐女乐二人，固辞。宪宗元和二年，加兼太子
太保。王承宗叛，以骑二万逾木刀沟，与王师薄战。茂
昭躬擐甲为前锋，令其子克让与诸军分左右翼绕
贼，大败之。会有诏班师，加检校太尉，兼太子太傅。乃
请举宗还朝，先敕妻子上道，戒曰：“吾使而曹出易，庶
后世不为污俗所染。”未半道，迎拜兼中书令。至京师，
又表迁坟墓于京兆，许之。明年，疽发于首卒，年五十，
谥曰献武。少子克勤，开成中历左武卫大将军，有诏
赐一子五品官。克勤以息幼推与其甥，吏部员外郎
裴夷直劾曰：“克勤骫有司法，引庇它族，开后日卖爵
之端，不可许。”遂著于令。